[pic] | EVROPSKA KOMISIJA |

Bruselj, 2.9.2010

COM(2010) 448 konč.

2007/0152 (COD)

SPOROČILO KOMISIJE EVROPSKEMU PARLAMENTU na podlagi člena 294(6) Pogodbe o delovanju Evropske unije v zvezi s

stališčem Sveta glede sprejetja predloga Uredbe Evropskega parlamenta in Sveta o razširitvi določb uredb (ES) št. 883/2004 in (ES) št. 987/2009 na državljane tretjih držav, za katere te določbe ne veljajo na podlagi njihovega državljanstva

2007/0152 (COD)

SPOROČILO KOMISIJE EVROPSKEMU PARLAMENTU na podlagi člena 294(6) Pogodbe o delovanju Evropske unije v zvezi s

stališčem Sveta glede sprejetja predloga Uredbe Evropskega parlamenta in Sveta o razširitvi določb uredb (ES) št. 883/2004 in (ES) št. 987/2009 na državljane tretjih držav, za katere te določbe ne veljajo na podlagi njihovega državljanstva

1. OZADJE

Datum predložitve predloga EP in Svetu (dokument COM(2007) 439 konč. – 2007/0152(COD): | 23. julij 2007 |

Datum mnenja Evropskega ekonomsko-socialnega odbora: | 16. januar 2008 |

Datum mnenja Evropskega parlamenta na podlagi postopka posvetovanja: | 9. julij 2008 |

Začetek veljavnosti Pogodbe o delovanju Evropske unije: | 1. december 2009 |

Datum prve obravnave v Evropskem parlamentu na podlagi rednega zakonodajnega postopka: | 5. maj 2010 |

Datum sprejetja političnega dogovora s kvalificirano večino: | 7. junij 2010 |

Datum sprejetja stališča Sveta v prvi obravnavi: | 26. junij 2010 |

2. CILJ PREDLOGA KOMISIJE

Cilj tega predloga je razširiti določbe Uredbe (ES) št. 883/2004 in njene izvedbene uredbe (ES) št. 987/2009 o koordinaciji sistemov socialne varnosti na državljane tretjih držav, ki zakonito prebivajo v državi članici in za katere te določbe ne veljajo na podlagi njihovega državljanstva.

S tem predlogom se zaključuje proces posodobitve, v okviru katerega sta bili sprejeti uredbi (ES) št. 883/2004 in 987/2009, saj razširja nove pravice, postopke in določbe za elektronsko izmenjavo podatkov, določene v obeh uredbah, na državljane tretjih držav, ki se lahko gibljejo v EU, vendar zanje obstoječi uredbi ne veljata.

3. PRIPOMBE NA STALIŠČE SVETA

3.1 Splošno stališče Komisije o stališču Sveta

Stališče Sveta vključuje obe spremembi, ki ju je predlagal Evropski parlament, in v prvotni predlog Komisije vnaša tudi številne dopolnitve Sveta. Vse spremembe in dopolnitve Komisija v celoti sprejema.

3.2 Spremembe Evropskega parlamenta, ki so v celoti, delno ali načelno vključene v stališče Sveta

Evropski parlament je z zakonodajno resolucijo v postopku posvetovanja 9. julija 2008 sprejel dve spremembi. Ti sta bili potrjeni v prvi obravnavi v rednem zakonodajnem postopku 5. maja 2010. Obe spremembi sta bili v stališču Sveta v celoti sprejeti.

S spremembo 1 je bila dodana nova uvodna izjava, ki se sklicuje na člen 34(2) Listine Evropske unije o temeljnih pravicah. Komisija soglaša, da je v okviru tega predloga pomembno opozoriti na pravico, ki jo Listina daje vsem osebam, ki zakonito prebivajo in se zakonito gibljejo v EU, do dajatev socialne varnosti v skladu z zakonodajo EU in nacionalno zakonodajo.

S spremembo 2 je bila dodana nova uvodna izjava, ki se sklicuje na spodbujanje visoke ravni socialne zaščite, zvišanje življenjskega standarda in izboljšanje kakovosti življenja v EU. Komisija soglaša, da je pomembno poudariti te ključne dejavnike v ozadju predloga.

3.3 Glavne razlike med predlogom Komisije in stališčem Sveta

- Črtanje prehodnih določb: Svet je iz prvotnega predloga črtal člen 2 in z njim povezano uvodno izjavo 12, ki sta vsebovala prehodne določbe za začetek veljavnosti predlagane uredbe. Svet je soglašal, da za začetek veljavnosti tega predloga niso potrebne posebne prehodne določbe, ker primerne prehodne določbe že vsebuje Uredba (ES) št. 883/2004. Komisija podpira ta poenostavljen pristop, še zlasti, ker bo državljanom tretjih držav v zvezi s prehodom na posodobljeni uredbi zagotovil enake pravice kot državljanom EU, da na primer zahtevajo pregled svojih pokojninskih pravic v skladu s členom 87(3).

- Dodatek uvodnih izjav za Irsko in Združeno kraljestvo: Pravna podlaga tega predloga je člen 79(2)(b) Pogodbe o delovanju Evropske unije. Na podlagi členov 1 do 3 Protokola (št. 21) o stališču Združenega kraljestva in Irske glede območja svobode, varnosti in pravice ta predlog za Združeno kraljestvo in Irsko ni zavezujoč, razen če pošljeta uradno obvestilo, da bosta pri njem sodelovali. Svet je dodal uvodno izjavo 17, kjer navaja, da Irska sodeluje pri predlogu na podlagi pisma z dne 24. oktobra 2007, in uvodno izjavo 18, kjer navaja, da Združeno kraljestvo ne sodeluje. Komisija soglaša, da je treba vključiti navedeni izjavi.

- Razveljavitev stare uredbe: Svet je v novem členu 2 predloga pojasnil parametre za razveljavitev Uredbe (ES) št. 859/2003. Glede na to, da Združeno kraljestvo ne bo sodelovalo pri tem predlogu, vendar pa bo še naprej uporabljalo Uredbo (ES) št. 859/2003, slednje ni mogoče popolnoma razveljaviti. Komisija podpira predlagano spremembo, ker glede te praktične zadeve zagotavlja pravno jasnost.

- Določitev zakonitega prebivališča: Uredbi (ES) št 883/2004 in (ES) št. 987/2009 se uporabljata za državljane tretjih držav, ki zakonito prebivajo na ozemlju države članice. Vendar pa določitev zakonitega prebivališča sploh ne spada v področje pristojnosti koordinacijskih uredb in države članice obdržijo pravico, da v skladu s pravom Unije določijo, ali ima oseba pravico do vstopa na njihovo ozemlje oziroma do zadrževanja, bivanja ali dela na njihovem ozemlju. Dodatni stavek, ki ga je Svet dodal uvodni izjavi 10, poudarja to delitev pristojnosti med Unijo in njenimi državami članicami. Komisija z njegovo vključitvijo soglaša.

- Pojasnitev uporabe merila „zakonitega prebivališča“ v primeru invalidske pokojnine, starostne pokojnine ali družinske in vdovske pokojnine: Svet je dodal uvodno izjavo 13 za pojasnitev, da pogoj zakonitega prebivališča na ozemlju države članice ne velja za obdobje, ko oseba, za katero velja Uredba, ali oseba, ki uživa pravice po tej osebi, zaprosi za pokojnino na podlagi pravic iz Uredbe. Potrebno je, da je zadevna oseba tam zakonito prebivala v času, ko so bile take pravice pridobljene. Komisija pozdravlja to dodatno izjavo, da se prepreči napačno razumevanje, zaščiti pridobljene pravice in enotno uporabi predlagane uredbe s strani držav članic.

4. SKLEP

Komisija meni, da stališče Sveta izboljšuje in izpopolnjuje nekatere vidike njenega predloga. Pojasnjuje ključne praktične pravne zadeve, kot so razveljavitev in prehodne določbe. Omogoča tudi jasnejše razumevanje in s tem boljšo zaščito pridobljenih pravic državljanov tretjih držav (in tistih, ki po njih uživajo pravice), ko več ne prebivajo v EU. Vključitev sprememb Evropskega parlamenta v celoti daje predlogu polnejši okvir.

Komisija pozdravlja strinjanje Sveta glede tega stališča, ki je pomemben korak za dosego cilja iz člena 34 Listine Evropske unije o temeljnih pravicah, namreč, da ima vsak, ki zakonito prebiva ali se zakonito giblje v EU, pravico do dajatev socialne varnosti. To je tudi pomemben korak do izpolnitve zakonodajnega paketa posodobljenih pravil socialnega varstva EU. Državljanom tretjih držav zagotavlja uživanje enakih izboljšanih pravic na podlagi posodobljenih pravil in poenostavlja procese za uprave socialnega varstva, ki bodo lahko uporabljale enake postopke ne glede na to, ali pravice zadevajo državljana EU ali državljana tretje države.

Glede na navedeno Komisija v celoti podpira stališče Sveta.